text: Protester mod sexfantasier i Esbjerg
  09 februar 2010 kl. 16.38
  Livet som studerende i Esbjerg byder både på stuepigesex og gruppesex, hvis man skal tro Esbjerg Erhvervsudvikling, der står bag en reklamekampagne, som skal tiltrække flere studerende til byen.
  I en række debatindlæg i JydskeVestkystens Esbjerg-sektion bliver kampagnen betegnet som klam, ulækker og kønsdiskriminerende.
  John Rasmussen, Varde:
  - Det må da være en ommer. Man skulle tro, det var nogle halvgamle mænd med en stor fantasi for piger, der har lavet det makværk. Sådan går de da forhåbentlig ikke rundt, når de studerer.
  Henning Vang, Nordborg:
  - Jeg syntes det er fint piger begynder at protestere med al reklame med sex. Blade, aviser, sko, tøj, vaskemaskiner, fjernsyn, mobiltelefoner, biler, både, film, video alt skal sælges med sex, overalt hver dag. Og mange er overrasket over vold og voldtægter mod piger, men de reklamere jo selv for det, sørgeligt reklamefolk ikke kan lave andet.
   
  Jens Peter Nielsen, Fanø:
  - Det ville nok være smart at finde en aden leverandør en anden gang. En der er mere på bølgelængde med nutiden.
  Marketingchef Pernille Kragh Rühe, Esbjerg Erhvervsudvikling, forsvarer sig med, at sexfantasier sælger studiepladser.
  - En lignende kampagne sidste år gav 32 procent flere studerende, siger hun.
  